མཉམ་མེད་རི་བོ་དགེ་ལྡན་པའི་བཤད་པའི་ཤིང་རྟ་ཆེན་པོ་མཁས་གྲུབ་ཐམས་ཅད་མཁྱེན་པ་ནི།རབ་བྱུང་དྲུག་པའི་ཤིང་གླང༼སྤྱི་ལོ༡༣༨༥༽ལོར་ཡབ་ཀུན་དགའ་བཀྲ་ཤིས་དཔལ་བཟང་དང་།ཡུམ་བུ་འདྲེན་རྒྱལ་མོ་གཉིས་ཀྱི་སྲས་སུ་གཙང་ལ་སྟོད་ཆུ་འོག་ཏུ་སྐུ་འཁྲུངས།སྐུ་ན་ཆུང་ངུའི་དུས་ནས་ཐ་མལ་བའི་སྤྱོད་པ་ལས་རིང་དུ་འདས་ཤིང་།རིག་པའི་གནས་ཀྱི་གཞུང་གང་དང་ཅི་ལ་གསན་བསམ་མཛད་རྒྱུའི་དད་བརྩོན་ཤུགས་ཆེན་པོས་དྲངས་ཏེ་ངམ་རིང་དང་ས་སྐྱ་སོགས་སུ་ཕེབས་ནས་མཁས་ཆེན་མང་བོའི་ཞབས་ལ་གཏུགས་ཏེ་མཁྱེན་རབ་ཀྱི་རྩལ་དང་ལྡན་པར་གྱུར་པས་ཀུན་གྱི་ཡིད་འཕྲོག་པར་གྱུར།དེ་ནས་མཁས་གྲུབ་སེང་གེ་རྒྱལ་མཚན་དཔལ་བཟང་བོའི་དྲུང་ནས་རབ་ཏུ་བྱུང་ཞིང་།མཚན་ལ་མཁས་གྲུབ་དགེ་ལེགས་དཔལ་བཟང་བོ་ཞེས་གསོལ།དགུང་ལོ་ཉེར་གཅིག་པ་རབ་བྱུང་བདུན་པའི་ཤིང་བྱ༼སྤྱི་ལོ༡༤༠༥༽ལོར་རྗེ་བཙུན་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ་དང་།རྗེ་དཔལ་འབྱོར་ཤེས་རབ་ཀྱིས་ལས་སློབ།མཉམ་མེད་བློ་གྲོས་མཚུངས་མེད་ཀྱིས་གསང་སྟོན་མཛད་ནས་བསྙེན་པར་རྫོགས་པ་དགེ་སློང་གི་སྡོམ་པ་ཡང་དག་པར་བཞེས།དགུང་ལོ་ཉེར་གསུམ་པ་མེ་ཕག༼སྤྱི་ལོ༡༤༠༧༽ལོར་མཉམ་མེད་ཙོང་ཁ་བ་ཆེན་པོ་དང་མཇལ།དེ་ནས་དགུང་ལོ་སོ་ལྔ་རིང་ཕལ་ཆེར་བཅར་བཞུགས་ཀྱིས་མཚན་མོ་ཚུན་དབུ་སྔས་སྦྲེལ་ཏེ་མདོ་རྒྱུད་མན་ངག་གི་གདམས་པ་ཐམས་ཅད་བུམ་པ་གང་བྱོའི་ཚུལ་དུ་མནོས་པས།མཁས་བཙུན་བཟང་གྲུབ་དང་འཆད་རྩོད་རྩོམ་པའི་ཡོན་ཏན་གྱི་གཏེར་དུ་གྱུར།རྗེ་ཙོང་ཁ་བ་ཆེན་པོས་ཀྱང་འཕྲིན་ཡིག་ཚིགས་བཅད་མའི་མཇུག་ཏུ།བསྟན་པའི་རྩ་ལག་དམ་པ་སྡོམ་བརྩོན་ཆེན་པོ་དཀའ་བཅུ་བ་དགེ་ལེགས་དཔལ་བ་ཞེས་ཆེད་བསྔགས་མཛད་ཅིང་ནང་ཐུགས་ཀྱི་སྲས་གཅིག་པུར་གྱུར།གཞན་རྒྱལ་ཚབ་རིན་པོ་ཆེ་དར་མ་རིན་ཆེན་དང་།འདུལ་འཛིན་འཇམ་དཀར་བ་སོགས་ལས་ཟབ་ཆོས་མང་དུ་གསན།དེ་རྗེས་གཙང་ཕྱོགས་སུ་ཕེབས།བདག་པོ་རབ་བརྟན་པ་དང་མཆོད་ཡོན་དུ་འབྲེལ་ནས་རྒྱལ་རྩེ་དཔལ་འཁོར་བདེ་ཆེན་ཆོས་སྡེ་བཏབ་ཅིང་དགེ་ལུགས་ཀྱི་གྲྭ་ཚང་མང་དུ་བཙུགས་ཏེ་འཇམ་མགོན་བསྟན་པའི་སྣང་བྱེད་དམ་པར་བཞེངས།དེ་ནས་རི་བོ་མདངས་ཅན་དུ་བྱོན་ཏེ་ཐུགས་དམ་མཉམ་བཞེས་ལ་བརྩོན་པ་དང་།སྐལ་ལྡན་གྱི་བུ་སློབ་མང་བོར་ཆོས་ཀྱི་བགོ་བཤའ་འགྱེད་པ་དང་།མདོ་སྔགས་ཀྱི་བསྟན་བཅོས་མང་དུ་རྩོམ་པ་གསུམ་སྦྲེལ་དུ་མཛད།དགུང་ལོ་ཞེ་བདུན་པ་ལྕགས་ཕག༼སྤྱི་ལོ༡༤༡༣༽ལོར་དགའ་ལྡན་གསེར་ཁྲིར་མངའ་གསོལ་ཏེ་གསེར་མདོག་ཅོད་པན་འཆང་བའི་མཁས་གྲུབ་རྒྱ་མཚོའི་དབུས་སུ།དཔལ་མཉམ་མེད་རི་བོ་དགེ་ལྡན་པའི་བཤད་པའི་ཤིང་རྟའི་སྲོལ་ཆེན་པོ་ལེགས་པར་ཕྱེས་ནས།རྗེ་ཐམས་ཅད་མཁྱེན་པའི་དབུ་སྔགས་ཟུང་འབྲེལ་གྱི་བསྟན་པ་རིན་པོ་ཆེ་ཆ་ཐམས་ཅད་ནས་གངས་ཅན་བོད་ནས་ཤར་རྒྱ་མཚོ་ལ་ཐུག་གི་བར་དུ་ཁྱབ་གདལ་དུ་སྤེལ་བའི་ཕྱག་རྗེས་ཁྱད་པར་ཅན་བསྐྲུན།དགུང་ལོ་ང་བཞི་བ་ས་རྟ༼སྤྱི་ལོ༡༤༣༨༽ལོར་གཟུགས་སྐུའི་བཀོད་པ་བསྡུས་ཏེ་གཤེགས་སོ།།